Шумен. Нови седем души с увреждания са назначени на работа в кметствата на територията на община Шумен. Това съобщиха от Община Шумен. Осигуряването на заетост за хора с трайни увреждания, регистрирани в дирекциите „Бюро по труда“ към Агенцията по заетостта, се реализира по проекта „Обучения и заетост“ за лица с трайни увреждания на възраст над 29 години. Заетостта е за период от две години, а възнаграждението е в размер на минималната работна заплата. До края на месеца още девет души ще започнат работа по проекта в общинската администрация и кметствата. Проектът се реализира с финансовата подкрепа на Европейския социален фонд на Европейския съюз по Оперативната програма „Развитие на човешките ресурси“. До момента общо 25 жени и мъже с увреждания са назначени на работа по проекта в общинската администрация и в кметствата по селата.